  Виталий Пронин Алнаш ёросысь Байтэрек шор ёзо школаын пиналъёсты азьлань улоназы уж но бырйыны дышето, пӧртэм пайдаё кружокъёсы но кыско. Та ласянь адӟем карымон тырше машиноведениен дышетӥсь Владимир Ганьков.Владимир Леонидович 24 ар ужа ни дышетон удысын. Талэсь азьвыл со колхозын механизатор но, прораб но луыса тыршиз. Котьмалы киыз мынэмен, калык сое мур гажа. Но улон сюрес пиосмуртэ нылпиосты визьнодан удысэ вуттӥз.Выль ужез сюлмызъя вал. Но нырысь аръёс капчиен ӧз сётӥське. Трос кужымзэ понӥз урокъёсты ортчытъяны луонлыкъёсты кылдытон понна: ӝутэмын шуныт гараж, тупатъямын кабинет, лэсьтэмын трактодром но мукет. Котькуд урокезлы со пыр-поч дасяське. Ужаз кутэ пӧртэм чертёжъёсты, эскизъёсты, таблицаосты, технологической картаосты, схемаосты, модельёсты. Пиналлы техникаез яратон мылкыд пыӵатэ, механизаторлэн профессиеныз рос-прос тодматэ но ужез гажаны дышетэ.- Гурт школаысь пиналъёс ӟеч тодыны кулэ музъем ужез, - шуэ Владимир Леонидович. - Малы ке шуоно музъем вылын тыршизы асьмелэн анай-атайёсмы, песянай-песятайёсмы. Соослэсь ужзэс азьланьтӥсьёсты будэтыны асьмелы сюлмаськоно. Школаез йылпумъяса, ваньмыз городэ уз кошке ук. Муэз гырись-утялтӥсь но одно ик кулэ. Нош школаын басьтэм тодон-валанъёссы, малпасько, ноку уз люкетэ.Котькуд выль дышетскон ар кутскон азьын В. Ганьков занятиосызлы планъёс лэсьтэ, урокъёссэ эшшо но тунсыкогес карон амалъёс утча. Нош кабинетэз ёросазы одӥгез устоез но адӟем карымонэз луэ, дыр. Вань арбериоссэ пиналъёс киосынызы кутыло: модельёс, тренажёръёс, схемаос, агрегатъёс, детальёс но мукет. Татын вань тӥрлык интыяз понэмын, ӝикыт утялтэмын. Солэн ужан амалъёсыныз тодматскыны ветло машиноведениен дышетӥсьёс. Ӵемысь со ёросысь визьнодасьёс понна шара урокъёс ортчытъя.Владимир Леонидовичлэн дышетскисьёсыз арлы быдэ пӧртэм олимпиадаосы пырисько но вормисе пото. 2006-тӥ арысен кутскыса, Байтэрек школаысь пиос республикамылэсь но данзэ утё. Тужгес но бадӟымесь азинсконъёс басьтӥзы Роман Краснов, Алексей Филиппов, Андрей Миронов, Роман Семёнов. Олимпиадаосын вормыса, пиос экзаментэк пыро техникумъёсы но вылӥ дышетскон заведениосы.В. Ганьков трос саклык висъя нылпиослэн производственной бригадазылы. Ӵапак татын солэн дышетскисьёсыз возьмато, кыӵе соос тодон-валан басьтӥзы. Ю, турын, картошка будэто, бакча емышъёс мертто. Вазь тулысысен бер сӥзьылозь та дышетӥсез но пиналъёссэ бусыосысь адӟод. Пиналъёс вань гурт техникаен тодматско. Азьланяз зэмос кивоштӥсьёс луо. Тани «Иж-Кама», «Палэп», «Молодая гвардия» хозяйствоосысь тросэз механизаторъёс та школаез йылпумъямын. Соослы котькыӵе удысэз кышкатэк оскыны луэ. Угось вань ужез школа парта сьӧрысен рос-прос быдэсъяны дышемын. Владимир Ганьков шумпотэ: пиос асьсэды улонын шедьто но ӟеч азинсконъёс басьто. Озьыен, солэн тыршемез юнме ӧвӧл.Людмила Сурчакова. Туспуктӥз автор. Теги: Алнаш Школа  